AS จับมือค่ายดิสนีย์เปิดเกมมือถือ “Disney Catch Catch”
AS จับมือค่ายดิสนีย์เปิดเกมมือถือ “Disney Catch Catch" หวังขยายตลาดสู่กลุ่มครอบครัว-กลุ่มชื่นชอบการ์ตูนดิสนีย์
6 มิ.ย. 2559

นายปราโมทย์ สุดจิตพร ประธานเจ้าหน้าที่บริหาร บริษัท เอเชียซอฟท์ คอร์ปอเรชั่น จำกัด (มหาชน) หรือ AS เปิดเผยว่า บริษัทได้ประกาศจับมือ The Walt Disney Company Southeast Asia เตรียมเปิดให้บริการเกมมือถือสุดน่ารัก “Disney Catch Catch” โดยผู้พัฒนาจากเกาหลี  Lunosoft  หวังดึงขยายตลาดสู่กลุ่มครอบครัว และผู้ที่ชื่นชอบตัวการ์ตูนดิสนีย์ และคาดสร้างรายได้จากกลุ่มเกมมือถือแนว Casual Mobile Game ให้โตขึ้น
“การจับมือเป็นพันธมิตรกับ Disney ในครั้งนี้จะเป็นการนำ Playpark เปิดตลาดของเกมเมอร์ไปสู่กลุ่มใหม่ที่กว้างขึ้น โดยเฉพาะกลุ่มของครอบครัว คนทั่วไป และผู้ที่ชื่นชอบเรื่องราวของ Disney ด้วยตัวเกม “Disney Catch Catch”  นี้นำเอาตัวการ์ตูนของ Disney และ Disney Pixar ที่ทุกคนคุ้นเคยมาใส่ไว้ในเกม มีรูปแบบการเล่นที่ง่าย และสนุกสนาน เน้นการฝึกทักษาการสังเกต  เหมาะกับผู้เล่นทุกวัยในตลาด Southeast Asia คาดว่าน่าจะเป็นเกมมือถือสไตล์ Casual อีกหนึ่งเกมที่เข้าถึงทุกกลุ่มได้อย่างแน่นอน อีกทั้งยังเป็นการขยายฐานผู้เล่นเกมของ Playpark ไปสู่กลุ่มที่กว้างขึ้นอีกด้วย”นายปราโมทย์ กล่าว 
ด้าน Mr.James Gray, General Manager, Disney Interactive, The Walt Disney Company Southeast Asia  ตัวแทนจากดิสนีย์ เปิดเผยว่า จากความร่วมมือกับ Asiasoft ผู้ให้บริการความบันเทิงออนไลน์ชั้นนำในการให้บริการเกม Disney Catch Catch ในครั้งนี้จะเป็นการขยายตลาดของ Disney ใน Southeast Asia  และสร้างประสบการณ์ความสนุกในรูปแบบของดิจิตอล แพลตฟอร์มเพิ่มขึ้นด้วย
ทั้งนี้ Disney Catch Catch เกมมือถือแนว Casual จากผู้พัฒนา Lunosoft ถือเป็นเกมจับผิดที่มาแรงที่สุด การันตีด้วยยอด 4 ล้านดาวน์โหลดในประเทศเกาหลี และติดอันดับ 1 ในแอพพลิเคชั่น Kakao Game ต่อเนื่องถึง 3 เดือน เกมนี้จะนำเอาตัวการ์ตูนจากภาพยนตร์ของค่ายดิสนีย์และพิกซาร์ทุกหมด ที่ทุกคนรู้จักดีมาทดสอบความแม่นยำทางสายตา และยังเป็นเกมที่สามารถเล่นกันได้ทั้งครอบครัว เพียงแค่ใช้สายตา และสมาธิก็สามารถเล่นได้